
Text rozhodnutia
Súd: Krajský súd Banská Bystrica Spisová značka: 17Co/348/2011 Identifikačné číslo súdneho spisu: 6409207621 Dátum vydania rozhodnutia: 24. 10. 2012 Meno a priezvisko sudcu, VSÚ: JUDr. Zita Nagypálová ECLI: ECLI:SK:KSBB:2012:6409207621.4 Uznesenie Krajský súd v Banskej Bystrici, ako súd odvolací, v právnej veci navrhovateľov 1/ Ing. T. W., nar. XX. XX. XXXX, bytom K. K., A. č. XX, 2/ T.. V. W., nar. XX. XX. XXXX, bytom K. K., ul. A. č. XX, obaja zastúpení JUDr. Blankou Gondovou, advokátkou, so sídlom Advokátskej kancelárie Banská Bystrica, Skuteckého 16, proti odporcom 1/ N. O., nar. XX. XX. XXXX, bytom Z. O. č. XX, 2/ Z. O., nar. XX. XX. XXXX, bytom Z. O. č. XX, 3/ A. O., nar. XX. XX. XXXX, bytom Z. O. č. XX, 4/ M. O., nar. XX. XX. XXXX, bytom Z. O. č. XX, zastúpených advokátom JUDr. Viktorom Šurkom, so sídlom Advokátskej kancelárie Námestie SNP 120, Žiar nad Hronom, o vypratanie pozemku, o odvolaní navrhovateľov proti rozsudku Okresného súdu Žiar nad Hronom č. k. 4C/242/2009 - 28 z 15. 02. 2010, doplňujúcim uznesením, takto r o z h o d o l : Rozsudok okresného súdu vo výroku o povinnosti navrhovateľov zaplatiť na účet Okresného súdu Žiar nad Hronom 3,41 Eur zrušuje. o d ô v o d n e n i e : Okresný súd uložil navrhovateľom povinnosť zaplatiť na účet Okresného súdu Žiar nad Hronom sumu 3,41 Eur ako náhradu trov, ktoré za účastníkov platil štát. Z odôvodnenia rozhodnutia odvolací súd zistil, že náklady vo výške 3,41 Eur vznikli v súvislosti s vykonávaním dokazovania - cestovné náklady súdu (sudcu) pri ohliadke nehnuteľností na mieste samom. O odvolaní odporcov proti rozsudku Okresného súdu Žiar nad Hronom č. k. 4C/242/2009-28 z 15. 02. 02. 2010 prvý krát rozhodol Krajský súd v Banskej Bystrici rozsudkom č. k. 17Co/77/2010-61 z 20. 07. 2010, ktorým okrem iného zrušil aj výrok rozsudku okresného súdu o povinnosti navrhovateľov zaplatiť na účet Okresného súdu Žiar nad Hronom 3,41 Eur. Najvyšší súd Slovenskej republiky uznesením 2Cdo/262/2010 z 31. 10. 2011 rozsudok odvolacieho súdu zrušil. V rozsudku 17Co/348/2011- 188 z 24. 10. 2012 opomenul odvolací súd rozhodnúť o súvisiacom výroku o povinnosti účastníka nahradiť štátu trovy konania (§ 212 ods. 2 písm. b/ O. s. p.). Podľa § 166 ods. 1 Občianskeho súdneho poriadku, ak nerozhodol súd v rozsudku o niektorej časti predmetu konania, o trovách konania alebo o predbežnej vykonateľnosti, môže účastník do 15 dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť, doplniť aj bez návrhu. Podľa § 167 ods. 1, 2 O. s. p., ak zákon neustanovuje inak, rozhoduje súd uznesením. Uznesením sa rozhoduje najmä o podmienkach konania, o zastavení alebo prerušení konania a odmietnutí návrhu na začatie konania, o zmene návrhu, o späťvzatí návrhu, o zmieri, o trovách konania, ako aj o veciach, ktoré sa týkajú vedenia konania. Ak nie je ďalej ustanovené inak, použijú sa na uznesenie primerane ustanovenia o rozsudku. Rozhodnutie o povinnosti navrhovateľov nahradiť štátu ním preddavkované trovy je rozhodnutím o trovách konania formou uznesenia obsiahnuté v rozsudku. Doplňujúcim uznesením pred nadobudnutím právoplatnosti rozsudku, ktorým rozhodol odvolací súd vo veci samej, rozhodol krajský súd o zrušení výroku rozsudku okresného súdu o povinnosti navrhovateľov zaplatiť na účet okresného súdu sumu 3,41 Eur ako trovy preddavkované zo štátnych prostriedkov. Druhy trov konania príkladmo vymenúva § 137 O.s.p.. Za trovy konania označuje hotové výdavky účastníkov, ich zástupcov, vrátane súdneho poplatku, ušlého zárobku účastníka a ich zákonných zástupcov, trovy dôkazov, tlmočné a odmenu za zastupovanie ak je zástupcom advokát. Za trovy dôkazov sa považuje svedočné, znalečné, náklady spojené s predložením listín, ale za trovy dôkazov nie je možné považovať náklady vzniknuté použitím služobného motorového vozidla dopravujúceho sudcu na miesto ohliadky (pozri komentár k §-u 137 v publikácii Občianski soudní řád, Komentář I. díl, spracovaný Autorským kolektívom vedeným JUDr. Vlastimel Handlem, CSc. a JUDr. Josefem Rubešem, Panoráma, Praha 1985 na strane 629). Odvolací súd neuložil žiadnemu z účastníkov povinnosť nahradiť štátu trovy 3,41 Eur, pretože nejde o trovy konania, ktoré by hradil štát za účastníkov, ale o trovy, ktoré vznikli pri rozhodovacej činnosti súdu a ktoré sú kryté zaplatením súdnych poplatkov účastníkmi konania. Výrok rozsudku o povinnosti navrhovateľov nahradiť štátu trovy vo výške 3,41 Eur odvolací súd podľa § 221 ods. 1 písm. i/ O.s.p. zrušil ako bezdôvodne vydané. Senát krajského súdu prijal toto rozhodnutie pomerom hlasov 3 : 0. Poučenie: Proti tomuto rozhodnutiu odvolanie nie je prípustné.

